ইস্ট-ওয়েস্ট মেট্রোকে নেতাজি সুভাষ আন্তর্জাতিক বিমানবন্দর পর্যন্ত সম্প্রসারিত করতে চায় কলকাতা মেট্রো রেলওয়ে কর্পোরেশন। গত জানুয়ারিতে কেএমআরসিএলের বোর্ড মিটিংয়ে সেই মর্মে প্রস্তাবও পাশ হয়েছে। ওই প্রস্তাবে রেলবোর্ডের সিলমোহরের জন্য পাঠাচ্ছেন মেট্রো’র কর্তারা।
পাশাপাশি, প্রস্তাবিত নিউগড়িয়া-বিমানবন্দর মেট্রো পথও কিছুটা বদলানো হবে। সেটি বিমানবন্দর পর্যন্ত না টেনে ভিআইপি রোডের উপর হলদিরামেই শেষ করা হবে। বদলে ইস্ট-ওয়েস্ট মেট্রো পৌঁছবে বিমানবন্দর। হলদিরামে দু’টি মেট্রোর মধ্যে সংযোগকারী পথ থাকবে। এজন্য প্রকল্পের খরচ এবং অন্যান্য সম্ভাবনা খতিয়ে দেখতে সমীক্ষাকারী সংস্থা রাইটস’কে দায়িত্ব দেওয়া হয়েছে।
কেন্দ্র ২০১৭-’১৮ সালের বাজেটে ইস্ট-ওয়েস্ট প্রকল্পে বরাদ্দ প্রায় চারগুণ বাড়িয়েছে। গত বাজেটের ৫০০ কোটি থেকে এবার ওই বরাদ্দ হয়েছে ১,৯৩৭ কোটি টাকা।  
চালু প্রকল্পে সেক্টর ফাইভ থেকে ফুলবাগান পর্যন্ত প্রথম পর্বের কাজ সম্পূর্ণ হওয়ার কথা ২০১৮ সালের জুন মাসে। হাওড়া ময়দান থেকে শিয়ালদহ–ফুলবাগান পর্যন্ত দ্বিতীয় পর্বের কাজ সম্পূর্ণ হওয়ার কথা ২০১৯-এর ডিসেম্বরে। 
ইতিমধ্যেই সেক্টর ফাইভ থেকে হলদিরাম পর্যন্ত পাঁচ কিলোমিটার অতিরিক্ত সম্প্রসারণের ছাড়পত্র পেয়েছে প্রকল্পটি। ২০১৭ সালের বাজেটে ওই কাজের জন্য ১০ কোটি টাকা বরাদ্দ করা হয়েছে।
মেট্রো রেলের কর্তাদের দাবি, ওই প্রকল্প ছাড়পত্র পেলে আগামী কয়েক বছরের মধ্যে ইস্ট-ওয়েস্ট মেট্রো কলকাতার সবচেয়ে গুরুত্বপূর্ণ যোগাযোগের মাধ্যম হয়ে দাঁড়াবে। যাত্রীসংখ্যা দৈনিক দুই থেকে আড়াই লক্ষ বাড়বে। বর্তমান চেহারায় প্রত্যাশিত যাত্রীসংখ্যা যেখানে সাড়ে আট লাখের মতো সেখানে ওই সংখ্যা বেড়ে ১০ থেকে সাড়ে ১০ লাখে পৌঁছতে পারে।
হাওড়া, শিয়ালদহের মতো রেল স্টেশন ছাড়াও ধর্মতলা এবং করুণাময়ীর মতো বাস টার্মিনাসকে ছুঁয়ে যাবে ইস্ট-ওয়েস্ট মেট্রো। পরের ধাপে বিমানবন্দর পর্যন্ত সম্প্রসারণ অনুমোদন পেলে পরিবহণের ক্ষেত্রে এই প্রকল্পের গুরুত্ব আরও বাড়বে। কেএমআরসিএলে’র এর এক কর্তা বলেন, “এটি কার্যত স্বপ্নের প্রকল্প। সম্পূর্ণ হলে কলকাতার জনপরিবহণের চেহারা পাল্টে যেতে পারে।”
পাশাপাশি, রাজ্য সরকার হাওড়া ময়দান থেকে নবান্ন হয়ে সাঁতরাগাছি পর্যন্ত প্রকল্পটিকে সম্প্রসারণে আগ্রহী। সেজন্যও প্রয়োজনীয় সমীক্ষার কাজ আগেই শুরু হয়েছে। সেক্ষেত্রে সাঁতরাগাছি এই প্রকল্পের আওতায় এলে কলকাতার তিনটি টার্মিনাল রেলস্টেশন, দু’টি বাসস্ট্যান্ড এবং বিমানবন্দরকে যুক্ত করবে এই মেট্রো পথ।